A. J. Vanderbeck

Andrew ”A. J.” Vanderbeck (s. 23. syyskuuta 1997 Monument, Colorado, Yhdysvallat) on yhdysvaltalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan oikea laitahyökkääjä, mutta Vanderbeck on pelannut myös keskellä. Hän laukoo oikealta.
Ura.
Juniori- ja yliopistovuodet.
Vanderbeck vietti juniorivuotensa pääasiassa synnyinseudullaan Coloradossa. Hän voitti kaudella 2013–2014 Colorado Rampagen joukkueessa T1EHL 16U-sarjan piste- ja maalipörssin tehoilla 41+20=61. Des Moines Buccaneers varasi Vanderbeckin 41. pelaajana USHL:n varaustilaisuudessa 2014. Kaudeksi 2014–2015 hän siirtyi NAHL-junioriliigan Lone Star Brahmasiin. Vanderbeck oli tehoilla 21+14=35 joukkueen toiseksi paras maalintekijä Ludvig Larssonin kanssa ja sijoittui sisäisessä pistepörssissä neljänneksi. Kaudeksi 2015–2016 hän siirtyi USHL-joukkue Sioux Falls Stampedeen.
Kaudeksi 2016–2017 Vanderbeck siirtyi Kanadan BCHL-junioriliigaan Wenatchee Wildin joukkueeseen. Hän sjoittui 39 osumallaan koko liigan maalipörssissä toiseksi edellään vain joukkuetoveri Charlie Combs. Kaudella 2017–2018 Vanderbeck nousi joukkueen kapteeniksi. Hän oli Wildin kolmanneksi paras pistemies tehoilla 37+26=62. Vanderbeck jakoi myös koko BCHL:n maalipörssin voiton joukkuetoverinsa Jasper Weatherbyn ja Surrey Eaglesin Johnny Wesleyn kanssa. Pudotuspeleissä hän teki 20 ottelussa tehot 13+15=28, joilla Vanderbeck sijoittui liigan pistepörssissä toiseksi edellään vain Weatherby. Hän voitti kauden päätteeksi BCHL:n mestaruuden, Fred Page Cupin. Vanderbeck valittiin liigan toiseen tähdistökentälliseen.
Vanderbeck siirtyi kaudeksi 2018–2019 Ohion osavaltionyliopiston joukkueeseen. Hän ei pelannut siellä kuitenkaan otteluakaan, kunnes kesken seuraavan kauden 2019–2020 Vanderbeck sai siirron Northern Michigan Universityn yliopistojoukkueeseen. Hän pelasi siellä kahdeksan ottelua tehden yhdeksän tehopistettä, kunnes Vanderbeck loukkaantui aamujäillä ja hänen kautensa päättyi. "Sophomore-vuotenaan" 2020–2021 Vanderbeck oli tehoilla 14+13=27 NMU:n paras maalintekijä ja kolmanneksi paras pistemies. "Junior-vuotenaan" 2021–2022 hän voitti tehoilla 24+19=43 koko CCHA:n maalipörssin ja sijoittui pistepörssissä kahdeksanneksi. Vanderbeck oli myös joukkueensa toiseksi paras pistemies Hank Cronen jälkeen. Hänet valittiin kauden päätteeksi divisioonan toiseen tähdistökentälliseen. "Senior-vuotenaan" 2022–2023 Vanderbeck toimi NMU:n kapteenina. Hän jakoi tehoilla 13+19=32 joukkueen sisäisen pistepörssin toisen sijan Artem Shlainen kanssa edellään Andre Ghantous ja he jakoivat CCHA:n pistepörssin viidennen sijan.
Ammattilaisura.
Viimeisen yliopistokautensa päätteeksi maaliskuussa 2023 Vanderbeck teki loppukauden 2022–2023 kattavan sopimuksen ECHL-joukkue Kansas City Mavericksin kanssa. Hän pelasi siellä kymmenen runkosarjaottelua tehopistein 5+6=11 ja viisi pudotuspeliottelua tehden yhden maalin.
Kaudeksi 2023–2024 Vanderbeck siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskanin nousijajoukkue Kalmarin riveihin. Hän jakoi 15 osumallaan joukkueen sisäisen maalipörssin voiton Teemu Lepauksen kanssa. Toukokuussa 2024 Vanderbeck teki Kalmarin kanssa vuoden mittaisen jatkosopimuksen. Kaudella 2024–2025 hän jakoi tehoilla 27+36=63 koko Allsvenskanin pistepörssin toisen sijan Björklövenin Marcus Nilssonin kanssa edellään vain Björklövenin Fredrik Forsberg. Heinäkuussa 2025 Vanderbeck teki seuran kanssa vuoden mittaisen jatkosopimuksen. Marraskuussa 2025 hänen sopimuksensa Kalmarin kanssa kuitenkin purettiin ja Vanderbeck siirtyi loppukauden 2025–2026 kattavalla sopimuksella SM-liigajoukkue Pelicansiin.